DOI: 10.14457/tu.the.2016.1636
title: การเปิดรับ ความต้องการสื่อ และข้อมูลข่าวสารและความพึงพอใจที่ได้รับจากการเข้าร่วมกิจกรรมฝึกอบรมในโครงการพัฒนาบุคลากร

description: การวิจัยครั้งนี้เป็นการวิจัยเชิงปริมาณ (Quantitative Research) โดยวิธีการสำรวจ (Survey Research) ผ่านการเก็บข้อมูลแบบตัดขวาง หรือ การเก็บข้อมูลครั้งเดียว (Cross-Sectional Study) ผ่านการใช้แบบสอบถาม (Questionnaire) เพื่อศึกษากลุ่มตัวอย่างพนักงานในบริษัทผู้ผลิตและจัดจำหน่ายรถยนต์แห่งหนึ่งสัญชาติญี่ปุ่น จำนวน 300 คน โดยจะขอไม่เปิดเผยชื่อองค์กรต่อสาธารณะ สถิติที่ใช้ในการวิเคราะห์ข้อมูลส่วนแรก ได้แก่ การวิเคราะห์สถิติเชิงพรรณนา    (Descriptive Statistics) เพื่อบรรยายข้อมูล โดยวิธีแจกแจงความถี่ (Frequency) ค่าร้อยละ (Percentage) เฉลี่ยเลขคณิต (Mean) และส่วนเบี่ยงเบนมาตรฐาน (Standard Deviation) ในส่วนที่สอง ใช้การวิเคราะห์สถิติเชิงอนุมาน (Inferential Statistics) เพื่อทดสอบสมมติฐานจำนวน 3 ข้อ ได้แก่ สถิติการวิเคราะห์ความแปรปรวนค่าเฉลี่ย 2 กลุ่ม Independent- Samples T-test, สถิติการวิเคราะห์ความแปรปรวนค่าเฉลี่ยหลายกลุ่ม Analysis of variance (one-way ANOVA) และ การทดสอบค่าสัมประสิทธิ์สหสัมพันธ์ของ เพียร์สัน (Pearson’s Product Moment Correlation Coefficient) การวิจัยครั้งนี้ มีวัตถุประสงค์เพื่อศึกษาความแตกต่างของลักษณะประชากรของพนักงานที่มีผลต่อการเปิดรับสื่อ และข้อมูลข่าวสารเกี่ยวกับการฝึกอบรมในโครงการพัฒนาบุคลากรที่แตกต่างกัน ศึกษาความแตกต่างของลักษณะประชากรของพนักงานที่มีผลต่อความต้องการสื่อ และข้อมูลข่าวสารเกี่ยวกับการฝึกอบรมในโครงการพัฒนาบุคลากรที่แตกต่างกัน และความสัมพันธ์ระหว่างการเปิดรับสื่อ และข้อมูลข่าวสารกับความพึงพอใจที่ได้รับจากการเข้าร่วมกิจกรรมการฝึกอบรมในโครงการพัฒนาบุคลากร และจะนำผลการศึกษาไปใช้ต่อยอดในการพัฒนาการสื่อสารภายในองค์กรให้มีประสิทธิภาพยิ่งขึ้นต่อไปผลการศึกษา พบว่า กลุ่มตัวอย่างส่วนใหญ่ เป็นเพศชาย 161 คน และ เพศหญิง 139 คน จากกลุ่มตัวอย่างทั้งหมด 300 คน โดยส่วนใหญ่อยู่ในช่วงอายุ 25 – 35 ปี อยู่ในตำแหน่งวิศวกร/ เจ้าหน้าที่ ระดับ 4 สังกัดหน่วยงานวิจัยและพัฒนา และมีประสบการณ์การทำงานในองค์กร ระหว่าง 3 – 10 ปี ในส่วนของการเปิดรับสื่อ พบว่า กลุ่มตัวอย่างมีการเปิดรับสื่ออิเล็กทรอนิกส์ในระดับมาก โดยเปิดรับสื่อผ่านทางอีเมล์มากที่สุด รองลงมา มีการเปิดรับสื่อบุคคลในระดับปานกลาง โดยเป็นรับสื่อผ่านทางหัวหน้างานและเพื่อนร่วมงานในระดับเท่า ๆ กัน ส่วนสื่อสิ่งพิมพ์ เป็นสื่อที่กลุ่มตัวอย่างมีการเปิดรับน้อยที่สุด ด้านการเปิดรับข้อมูลข่าวสาร กลุ่มตัวอย่างมีการเปิดรับอยู่ในเกณฑ์มาก โดยประเภทของข้อมูลข่าวสารที่มีการเปิดรับมากที่สุดคือ การแจ้งเตือนให้เข้าอบรม โดยเปิดรับอยู่ในเกณฑ์มาก ส่วนความต้องการสื่อ และข้อมูลข่าวสาร กลุ่มตัวอย่างมีความต้องการสื่อบุคคล และสื่ออิเล็กทรอนิกส์ อยู่ในเกณฑ์มาก ตามลำดับ โดยสื่อบุคคลที่กลุ่มตัวอย่างต้องการมากที่สุดคือ หัวหน้างาน ส่วนสื่ออิเล็กทรอนิกส์ที่ต้องการมากที่สุดคือ Desktop Wallpaper ส่วนสื่อสิ่งพิมพ์ ยังคงเป็นสื่อที่กลุ่มตัวอย่างต้องการน้อยที่สุด สอดคล้องกับการเปิดรับ ด้านความต้องการข้อมูลข่าวสาร กลุ่มตัวอย่างมีความต้องการด้านรูปแบบ และประเภทของข้อมูลข่าวสารอยู่ในเกณฑ์มาก โดยรูปแบบของข้อมูลข่าวสารที่กลุ่มตัวอย่างต้องการมากที่สุด คือ เนื้อหาที่มีประโยชน์ต่อการทำงาน และต่อตัวพนักงานเอง ส่วนประเภทที่มีความต้องการมากที่สุด คือ วิธีการประยุกต์ความรู้ที่ได้จากการฝึกอบรมมาใช้ในการทำงาน อยู่ในเกณฑ์มากเช่นกัน ด้านความพึงพอใจที่ได้รับจากการเข้าร่วมกิจกรรมฝึกอบรมในโครงการพัฒนาบุคลากร กลุ่มตัวอย่างมีความพึงพอใจอยู่ในเกณฑ์มาก โดยปัจจัยที่กลุ่มตัวอย่างพึงพอใจมากที่สุด คือ เนื้อหาการฝึกอบรมมีประโยชน์ต่อพนักงาน รองลงมาคือ ปัจจัยด้านการสอนของวิทยากรมีความน่าสนใจ ถ่ายทอดได้ดีผลการทดสอบสมมติฐานทางการศึกษา พบว่า ลักษณะประชากรด้านเพศ อายุ ตำแหน่ง และหน่วยงานที่แตกต่างกัน มีการเปิดรับสื่อไม่แตกต่างกัน  ขณะที่ประสบการณ์การทำงานในองค์กรที่แตกต่างกัน มีการเปิดรับสื่อที่แตกต่างกัน โดยกลุ่มตัวอย่างที่มีประสบการณ์การทำงานต่ำกว่า 10 ปี มีการเปิดรับสื่อมากกว่าผู้ที่มีประสบการณ์ตั้งแต่ 11 ปีขึ้นไป ส่วนเพศ หน่วยงานที่แตกต่างกัน มีการเปิดรับข้อมูลข่าวสารที่ไม่แตกต่างกัน แต่อายุ ตำแหน่ง และประสบการณ์การทำงานในองค์กรที่แตกต่างกัน มีการเปิดรับข้อมูลข่าวสารที่แตกต่างกัน โดยกลุ่มตัวอย่างที่มีอายุต่ำกว่า 25 ปี มีการเปิดรับข้อมูลข่าวสารมากกว่า ผู้ที่มีอายุมากกว่า 26 ปีขึ้นไป ส่วนกลุ่มตัวอย่างที่มีอยู่ในระดับวิศวกร/ เจ้าหน้าที่ ระดับ 4 มีการเปิดรับข้อมูลข่าวสารมากกว่าผู้ที่มีตำแหน่งผู้ช่วยผู้จัดการระดับ 6 และผู้ที่มีประสบการณ์ทำงานน้อยกว่า 3 ปี มีการเปิดรับข้อมูลข่าวสารมากกว่า ผู้ที่มีประสบการณ์การทำงาน ตั้งแต่ 4 ปีขึ้นไป ส่วนลักษณะประชากรด้านอายุ ตำแหน่ง ประสบการณ์การทำงานในองค์กร ที่แตกต่างกัน มีความต้องการเปิดรับสื่อ และข้อมูลข่าวสารไม่แตกต่างกัน ส่วนเพศ และหน่วยงานที่แตกต่างกัน มีความต้องการสื่อ และข้อมูลข่าวสารที่แตกต่างกัน โดยเพศชายมีความต้องการสื่อและข้อมูลข่าวสารน้อยกว่าเพศหญิง ส่วนกลุ่มตัวอย่างที่สังกัดหน่วยงานด้านวิศวกรรม มักจะมีความต้องการสื่อ และข้อมูลข่าวสารน้อยกว่าหน่วยงานอื่นๆ สุดท้าย การเปิดรับสื่อ และข้อมูลข่าวสารมีความสัมพันธ์กับความพึงพอใจที่ได้รับจากการเข้าร่วมการฝึกอบรมในโครงการพัฒนาบุคลากรในระดับต่ำ โดยความสัมพันธ์ดังกล่าวมีค่าเป็นบวก นั่นคือ เมื่อมีการเปิดรับสื่อ และข้อมูลข่าวสารเพิ่มขึ้น ความพึงพอใจที่ได้รับจากการเข้าร่วมการฝึกอบรมในโครงการพัฒนาบุคลากรก็จะเพิ่มขึ้นตามไปด้วย